text: [{"text_idx": "#000001", "text": "Nu\u0301 fa\u0301a f\u00f8royingar drama av ovastu hill, ta\u0301 i\u00f0 heimsgitni nobelvir\u00f0isl\u00f8nti enski leikritah\u00f8vundurin Harold Pinter fyri fyrstu fer\u00f0 ver\u00f0ur framf\u00f8rdur a\u0301 f\u00f8royskum. Talan er um F\u00f8\u00f0ingardagsveitsluna, i\u00f0 er ein av hansara best umto\u0301ku leikum."}, {"text_idx": "#000003", "text": "Harold Pinter var\u00f0 f\u00f8ddur i\u0301 London i\u0301 1930 og fo\u0301r sum ungur a\u0301 sjo\u0301nleikarsku\u0301la og arbeiddi si\u0301\u00f0ani innan leiklistina i\u0301 Onglandi og I\u0301rlandi. I\u0301 si\u0301ni skriving fekk hann serstakliga i\u0301bla\u0301stur fra\u0301 Samuel Beckett, men skjo\u0301tt var\u00f0 greitt, at Pinter gekk si\u0301nar egnu lei\u00f0ir. Samanbornir vi\u00f0 leikirnar hja\u0301 Beckett, eru teir hja\u0301 Pinter meira naturalistiskir, og hann rita\u00f0i si\u0301tt navn inn i\u0301 b\u00e6\u00f0i sjo\u0301nleikar- og bo\u0301kmentas\u00f8guna seint i\u0301 fimti- og byrjanini av sekstia\u0301runum vi\u00f0 leikum so sum The Dumb Waiter, The Caretakerog The Homecoming. I\u0301 hesum verkum er ta\u00f0 o\u0301fr\u00e6ttakenda og ta\u00f0 skemtiliga vovi\u00f0 saman vi\u00f0 sto\u0301rum n\u00e6rlagni, og s\u00e6st hetta aftur i\u0301 ti\u0301 felagsheiti leikirnir fingu fra\u0301 umm\u00e6larum: \u201dComedy of Menace\u201d \u2013 skemtileikur vi\u00f0 einum undirstreymi av ho\u0301ttanum og vi\u00f0hv\u00f8rt eisini kropsligum har\u00f0skapi. Men ta\u00f0 er li\u0301ti\u00f0 at taka seg aftur i\u0301, at ta\u00f0, sum hevur serligan a\u0301huga hja\u0301 Pinter, eru hansara perso\u0301nar \u2013 ikki minst teir skeivu eksistensirnir \u2013 og vi\u00f0urskiftini teirra millum."}, {"text_idx": "#000004", "text": "F\u00f8\u00f0ingardagsveitslan var\u00f0 frumsy\u0301ndur i\u0301 Cambridge i\u0301 1958 og hevur si\u0301\u00f0ani veri\u00f0 leiktur o\u0301teljandi fer\u00f0ir a\u0301 leikhu\u0301sum kring heimin. Helst kann sigast, at sum heimurin s\u00e6r u\u0301t i\u0301 dag vi\u00f0 ivasamari mi\u00f0lan av sannroyndum og beinlei\u00f0is falsti\u0301\u00f0indum, er leikurin so vi\u00f0komandi sum nakranti\u0301\u00f0."}, {"text_idx": "#000005", "text": "Tr\u00f8llvaksni ma\u00f0urin Stanley hevur f\u00f8\u00f0ingardag, ella r\u00e6ttari, Meg sigur, at hann hevur f\u00f8\u00f0ingardag. Meg og ma\u00f0ur hennara, Petey, reka ta\u00f0 li\u0301tla, forfalna gistingarhu\u0301si\u00f0, har Stanley by\u0301r. Men Stanley er ikki heilt samdur i\u0301, at hann hevur f\u00f8\u00f0ingardag, og hevur i\u0301 \u00f8llum f\u00f8rum ikki hug at gera naka\u00f0 sto\u0301rvegis burtur u\u0301r ti\u0301. Kortini ver\u00f0ur veitsla, ta\u0301 i\u00f0 teir ba\u0301\u00f0ir ga\u0301tuf\u00f8ru gestirnir Goldberg og Maccann eru komnir a\u0301 ga\u0301tt, men sum fra\u0301 li\u0301\u00f0ur gerst f\u00f8\u00f0ingardagurin ikki s\u00f8rt marrukendur, og ein dagur, i\u00f0 Stanley seint fer at gloyma, antin hann hev\u00f0i f\u00f8\u00f0ingardag ella ikki."}, {"text_idx": "#000006", "text": "Leikurin tekur t\u00f8k vi\u00f0 sto\u0301r evni sum valdsny\u0301tslu og ideologiska forfylging av einstaklinginum. Eisini fylla t\u00e6ttir sum perso\u0301nlig forti\u0301\u00f0 og samleiki no\u0301gv i\u0301 leikinum. Vi\u00f0 si\u0301num sni\u00f0fundigu dialogum megnar Pinter at skapa spenning, ho\u0301ast leikgongdin er einf\u00f8ld, og ho\u0301ast ta\u00f0 er heldur o\u0301greitt, hvat perso\u0301narnir i\u0301 roynd og veru vilja, og hv\u00f8nn veg alt ber."}, {"text_idx": "#000007", "text": "Harold Pinter fekk i\u0301 2005 Nobelvir\u00f0isl\u00f8nina i\u0301 bo\u0301kmentum, sum leg\u00f0ist afturat teimum mongu vir\u00f0isl\u00f8nunum, i\u00f0 hann a\u0301\u00f0ur hev\u00f0i fingi\u00f0. Eftir aldarskifti\u00f0 gj\u00f8rdist hann st\u00f8\u00f0ugt meira politiskt virkin. Harold Pinter doy\u00f0i i\u0301 2008."}]